### Beslutningstema

Beredskab vedrørende vold og seksuelle overgreb mod børn og unge indstilles til godkendelse.

### Historik

I henhold til Serviceloven skal alle landets kommuner udarbejde et beredskab vedrørende vold og seksuelle overgreb, som led i den sammenhængende børnepolitik.

Yderligere er der krav i Serviceloven om, at kommunen udarbejder en sammenhængende børnepolitik med det formål at sikre sammenhængen mellem det generelle arbejde, det forebyggende arbejde, samt den målrettede indsats overfor børn og unge med behov for særlig støtte.

Jævnfør procesplanen vedrørende revidering af både Børne-, Unge- og Familiepolitikken og Beredskabsplanen, godkendt ved Socialudvalget august 2023, er begge dokumenter udarbejdet i tværgående samarbejde mellem Børn- og Skole og Børn og Familie og forelægges udvalgene sideløbene med hinanden, i henhold til Barnets Lov som træder i kraft den 1. januar 2024.

### Sagsfremstilling

Beredskabet skal omhandle kommunens initiativer vedrørende forebyggelse af overgreb mod børn og unge. Herudover bør det indeholde klare procedurer for, hvordan der internt i kommunen skal arbejdes, samarbejdes og handles i tilfælde af viden eller mistanke om overgreb mod børn og unge. Det bør derfor omfatte hele kommunens børn- og ungeområde samt eksterne samarbejdspartnere, herunder eksempelvis politi og børnehus.

Beredskabet kan desuden omhandle:

* Initiativer til tidlig opsporing,
* Handleveje afhængig af grad af viden, og hvem mistanken retter sig imod,
* Vejledning til hvornår og hvordan fagpersoner skal indgive underretninger til den kommunale forvaltning,
* Kommunens samarbejde med andre relevante myndigheder.

Kommunens fagpersoner, der er i kontakt med børn og unge, skal have kendskab til beredskabet og være i stand til at handle i henhold til de beskrevne procedurer. Derfor skal beredskabet også offentliggøres. Det er et ledelsesmæssigt ansvar at sikre, at den enkelte medarbejder har kendskab til beredskabet.

Beredskabet er opdateret i et samarbejde mellem Børn og Familie og Skole og Dagtilbud.

### Lovgrundlag

Serviceloven.

### Direktøren for Børn, Unge og Social indstiller,

|  |  |
| --- | --- |
| at | Beredskab vedrørende vold og seksuelle overgreb mod børn og unge godkendes, og |
| at | indstillingen videresendes til Kommunalbestyrelsen. |

Beslutning fra Børn- og Skoleudvalget, 3. oktober 2023, pkt. 6:
Indstillingen anbefales.

Beslutning fra Socialudvalget, 3. oktober 2023, pkt. 4:
Indstillingen anbefales.
Lona Andersen og Ursula Carlsen deltog ikke under punktet.

### Beslutning

Indstillingen godkendt.